  Майя Бывальцева Куасэн бызьылонъя Россилэн первенствояз 20-тӥ южтолэзе эстафетаос ортчизы. Удмуртиысь юниоръёслэн (19-20 арес) командазы бронза медаль утӥз. Со сярысь элькунысь Спортъя дасяськонъя центрлэн «ВКонтакте» мерлыко вотэсысь огиназ ивортӥзы. Удмуртилэн нырысетӥ командаез (Александр Зубков, Владимир Лекомцев, Виктор Иванов но Александр Ившин) Сибыр федерал округысь но Санкт-Петербурглэн нырысетӥ командаезлы келяз. Элькунмылэн кыкетӥ командаез (Евгений Вахрушев, Данил Корепанов, Никита Кашин но Всеволод Усольцев) 18-тӥ инты басьтӥз. Удмуртиысь куасэн бызьылӥсь нылъёс Приволжск федерал округлэн командаез понна бызьылӥзы но 11-тӥ луизы. 21-тӥ южтолэзе 30 иськеме эркын амалэн бызьылонъёс ортчизы. Куас сюрес вылэ 100 пала спортсменъёс потӥзы. Якшур-Бӧдья ёросысь Александр Ившин эшшо одӥг бронза медаль утӥз (1:13:24,3). Сое Алтай шаерысь Никита Денисов (1:13:21,6) но Нижний Новгород улосвылысь Никита Родионов ((1:13:24,0) азьпалтӥзы. Тодэ вайытом, ӵошатсконъёс Кирово-Чепецкын 17-тӥ южтолэзьысен ортчизы. Азьвылгес 10 иськеме классика амалэн нимаз бызьылонын Александр Ившин зарни медаль утӥз.  Тегъёс: Спорт Удмуртия Россия куасэнбызьылон  